Oficiālais Vēstnesis L 194 , 27/07/1999 Lpp. 0058 - 0059



Komisijas Lēmums (1999. gada 1. jūlijs), ar ko atbilstīgi struktūrfondu 2. mērķim nosaka maksimālo iedzīvotāju skaitu visām dalībvalstīm laikposmam no 2000. gada līdz 2006. gadam (izziņots ar numuru C(1999) 1771) (1999/503/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EK) Nr. 1260/1999 (1999. gada 21. jūnijs), ar ko paredz vispārīgus noteikumus par struktūrfondiem [1], un jo īpaši tās 4. panta 2. punktu, (1) tā kā Regulas (EK) Nr. 1260/1999 1. panta pirmās daļas 2. punkts nosaka, ka struktūrfondu 2. mērķa uzdevums ir atbalstīt ekonomisku un sociālu pārveidi apgabalos, kuros ir strukturālas grūtības; (2) tā kā Regulas (EK) Nr. 1260/1999 4. panta 2. punkts paredz, ka to apgabalu iedzīvotāju skaits, uz kuriem attiecas 2. mērķis, nevar pārsniegt 18 % no kopējā Kopienas iedzīvotāju skaita un tā kā Komisijai katrai dalībvalstij attiecīgi jānosaka maksimālais iedzīvotāju skaits, pamatojoties uz katras dalībvalsts NUTS III līmeņa regioniem, kas atbilst īpašiem kritērijiem rūpniecības un lauku rajoniem, kuros notiek šā panta 5. un 6. punktā minētās sociālekonomiskās pārmaiņas, un atbilstoši strukturālo problēmu smagumam katrā dalībvalstī, salīdzinot ar citām dalībvalstīm, kā arī nepieciešamībai nodrošināt, ka katra dalībvalsts sniedz taisnīgu ieguldījumu kopējos saliedētības centienos; (3) tā kā Regulas (EK) Nr. 1260/1999 4. panta 2. punkta b) apakšpunkts paredz, ka strukturālo problēmu smagumu valsts līmenī novērtē, pamatojoties uz kopējo bezdarba līmeni un ilgtermiņa bezdarba līmeni ārpus regioniem, kas ir tiesīgi saņemt atbalstu saskaņā ar 1. mērķi; (4) tā kā Regulas (EK) Nr. 1260/1999 4. panta 2. punkta c) apakšpunkts paredz, ka 2. mērķa aptverto iedzīvotāju skaita maksimālais samazinājums nepārsniedz vienu trešdaļu, salīdzinot ar 2. un 5.b mērķa aptverto iedzīvotāju skaitu 1999. gadā, kā noteikts Padomes Regulā (EEK) Nr. 2052/88 (1988. gada 24. jūnijs) par struktūrfondu uzdevumiem un to efektivitāti, kā arī par to darbības saskaņošanu savā starpā un ar Eiropas Investīciju bankas un citu pastāvošo finanšu instrumentu darbību [2], kurā jaunākie grozījumi izdarīti ar Regulu (EK) Nr. 3193/94 [3]; (5) tā kā maksimālais iedzīvotāju skaits katrā dalībvalstī jānosaka, pamatojoties uz Kopienas statistikas datiem, kas bija pieejami Eiropadomes Berlīnes sanāksmes laikā 1999. gada 24. un 25. martā, IR PIEŅĒMUSI ŠO LĒMUMU. 1. pants Katras dalībvalsts maksimālais iedzīvotāju skaits atbilstīgi 2. mērķim laikposmam no 2000. gada līdz 2006. gadam ir noteikts šā lēmuma pielikumā. 2. pants Šis lēmums ir adresēts dalībvalstīm. Briselē, 1999. gada 1. jūlijā Komisijas vārdā — Komisijas locekle Monika Wulf-mathies [1] OV L 161, 26.6.1999., 1. lpp. [2] OV L 185, 15.7.1988., 9. lpp. [3] OV L 337, 24.12.1994., 11. lpp. -------------------------------------------------- PIELIKUMS ar ko atbilstīgi struktūrfondu 2. mērķim nosaka maksimālo iedzīvotāju skaitu visām dalībvalstīm laikposmam no 2000. gada līdz 2006. gadam Dalībvalsts | Maksimālais iedzīvotāju skaits (tūkstošos iedzīvotāju) | Beļgija | 1269 | Dānija | 538 | Vācija | 10296 | Grieķija | — | Spānija | 8809 | Francija | 18768 | Īrija | — | Itālija | 7402 | Luksemburga | 118 | Nīderlande | 2333 | Austrija | 1995 | Portugāle | — | Somija | 1582 | Zviedrija | 1223 | Apvienotā Karaliste | 13836 | --------------------------------------------------